Vier gesinslede sterf in gru-botsingFranzelle van Biljon Sadie en haar dogter Marizelle. Foto: Via Facebook. Die polisie het Dinsdag die name bekend gemaak van die sewe mense wat Sondagmiddag in ŉ gru-ongeluk in Limpopo dood is. Vier van hulle was van dieselfde gesin. Maroela Media het vroeër berig twee voertuie het mekaar reg van voor op die N1-snelweg tussen Mookgopong (Naboomspruit) en Mokopane (Potgietersrus) naby Tobias getref. Die bestuurders van die voertuie en vyf passasiers is op slag dood. Twee passasiers, waarvan een ŉ vierjarige kind is, het beserings opgedoen en is na die Mokopane-hospitaal geneem vir verdere behandeling. Lt.kol. Moatshe Ngoepe, woordvoerder van die polisie, het die oorledenes in die een voertuig as Dawie (62) en Elsa (60) Sadie, hul dogter, Franzelle van Biljon Sadie (33), en Franzelle se oudste dogtertjie, Marizelle (6), geïdentifiseer. Franzelle se jonger dogter word nog in die hospitaal behandel. Die gesinslede was almal inwoners van Louis Trichardt. Die oorledenes in die ander voertuig is Flora Maluleke (45), Tintswalo Nkombyame Maluleke (39) en Glen Nkombyane (25). ŉ Passasier in dié voertuig is ook vir behandeling in die hospitaal opgeneem. Die polisie ondersoek ŉ saak van strafbare manslag. Die presiese oorsaak van die ongeluk word nog ondersoek. Ngoepe het vroeër gesê een van die bestuurders het glo beheer oor die voertuig verloor waarna dit in aankomende verkeer in beweeg het. Elsa Sadie. Foto: Via Facebook